
# Рөстәм Миңнеханов “Эрнст энд Янг” компаниясенең “акыллы шәһәрләр”не үстерү үзәге башкарма директоры белән очрашты

*02.11.2012*Бүген Татарстан Республикасы Президенты Рөстәм Миңнеханов “Эрнст энд Янг” компаниясенең “акыллы шәһәрләр”не үстерү үзәге башкарма директоры Вильям Хатчисон белән очршты. Очрашу ТР Хөкүмәт йортында узды, анда ТР Премьер-министры урынбасары – ТР мәгълүматлаштыру һәм элемтә министры Роман Шәйхетдинов катнашты.


Яклар инновацион шәһәрләр төзү өлкәсендә гомуми дөньяви трендлар, Казан-Иннополис инновацион спутник шәһәрне алга этәрү һәм үстерү мәсьәләләре буенча фикер алышты. Вильям Хатчисонның һәм “Эрнст энд Янг” компаниясенең башка белгечләренең Waterfront Toronto (Канада), Cyberport (Сингапур), Multimedia Super Corridor (Малайзия), i-CANADA ассоциациясе (Канада), Сколково (Россия) кебек халыкара проектлар буенча гамәли тәҗрибәләренә Иннополис төзегәндә ихтыяҗ туачак, дип билгеләп үтте Рөстәм Миңнеханов.


Бүген Вильям Хатчисон югарытехнологияләр паркы –Казан ИТ-паркында булды. Технопарк эшчәнлеге белән Роман Шәйхетдинов таныштырды.


Вильям Хатчисон Казанга визиты кысаларында “Казан Кремле” музей-тыюлыгында һәм “Казан” тау чаңгысы спорт-сәламәтләндерү комплексында булыр дип көтелә.
Рөстәм Миңнеханов “Эрнст энд Янг” компаниясенең “акыллы шәһәрләр”не үстерү үзәге башкарма директоры белән очрашты